กรมป้องกันและบรรเทาสาธารณภัย รายงานยังคงมีสถานการณ์อุทกภัยในภาพรวม 14 จังหวัด ประสานหน่วยงานที่เกี่ยวข้องเร่งให้การช่วยเหลือประชาชน
กรมป้องกันและบรรเทาสาธารณภัย รายงานมีสถานการณ์อุทกภัย และน้ำป่าไหลหลาก รวม 14 จังหวัด โดยมรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น ตั้งแต่วันที่ 10 -12 พฤศจิกายน 2564 ทำให้ภาคใต้มีฝนตกหนักถึงหนักมากบางแห่ง ส่งผลให้เกิดน้ำท่วมฉับพลัน น้ำป่าไหลหลาก และน้ำล้นตลิ่งในพื้นที่ 3 จังหวัด ได้แก่ เพชรบุรี สุราษฎร์ธานี นครศรีธรรมราช รวม 9 อำเภอ 16 ตำบล 43 หมู่บ้าน ประชาชนได้รับผลกระทบ 342 ครัวเรือน         ขณะที่ อิทธิพลพายุเตี้ยนหมู่ พายุไลออนร็อก พายุคมปาซุ และร่องมรสุมพาดผ่านภาคตะวันออกและภาคใต้ตอนบน ตั้งแต่วันที่ 23 กันยายนจนถึงขณะนี้ (12 พ.ย. 64) ยังคงมีสถานการณ์ในพื้นที่ 11 จังหวัด ที่หนองบัวลำภู มหาสารคาม กาฬสินธุ์ อุบลราชธานี นครราชสีมา ลพบุรี สุพรรณบุรี อ่างทอง พระนครศรีอยุธยา ปทุมธานี และนครปฐม รวม 31 อำเภอ 280 ตำบล 1,644 หมู่บ้าน ประชาชนได้รับผลกระทบ 76,389 ครัวเรือน ผู้เสียชีวิต 35 ราย กรมป้องกันและบรรเทาสาธารณภัย ได้ร่วมกับจังหวัด และหน่วยงานที่เกี่ยวข้อง ลงพื้นที่สำรวจความเสียหาย เร่งระบายน้ำ และให้การช่วยเหลือประชาชนอย่างต่อเนื่อง